Hornetin lentoaika Lapin Lennostosta tarkistuslennolle Suomenlahdelle saattaa kestää arviolta yli 40 minuuttia. Kokonaisaika kohteeseen pääsemiselle riippuu siitä, kuinka nopeasti lentäjät ja koneet pääsevät ilmaan. Valmiusaikoja ei strategisista syistä kerrota julkisuuteen.

Ilmavoimien mukaan Suomella on tällä hetkellä 62 Hornet-monitoimihävittäjää. Ne sijaitsevat pääasiassa Lapin, Karjalan ja Satakunnan Lennostoissa. Pirkkalassa sijaitsevasta Satakunnan Lennostosta Hornetit siirretään vuoteen 2015 mennessä pohjoisemmaksi Karjalan ja Lapin Lennostoihin.

Puolustusvoimain komentaja Ari Puheloinen kertoi vieraillessaan Ylen Ykkösaamussa, että Hornetit lentävät noin 16 kilometriä minuutissa eli 960 kilometriä tunnissa.

Yle Uutiset laski, kuinka kauan Horneteilla kestää lentää lennostoista Suomenlahden rannalla sijaitsevaan Porvooseen. Sen lähellä sijaitsee kansainvälisen ilmatilan kapein kohta, jossa sattuu kaikista todennäköisimmin ilmatilaloukkauksia.

Pirkkalasta Porvooseen noin 11 minuuttia

Kaikkein nopeimmin Hornetit lentävät Suomenlahden rannalle Porvooseen juuri Pirkkalasta, josta hävittäjät ollaan siirtämässä kokonaan pois. Karttapalvelun mukaan Pirkkalasta on Porvooseen matkaa noin 180 kilometriä, joten Hornetilla matka taittuu noin 11 minuutissa.

Hornetit lentävät yliäänennopeudella melko harvoin, mutta silloin ne pääsevät Yle Uutisten haastatteleman ilmailuasiantuntijan mukaan noin 1 200–1 300 kilometriä tunnissa.

Rovaniemeltä Suomenlahdelle noin 48 minuuttia

Rovaniemeltä sijaitsevasta Lapin Lennostosta kestää Hornetilla Porvooseen arviolta 48 minuuttia, jos lennetään 16 kilometrin minuuttivauhtia. Karttapalvelun mukaan matkaa kertyy noin 770 kilometriä.

Rissalan lentoasemalta Siilinjärveltä Karjalan Lennoston Hornetit lentävät noin 23 minuuttia Porvooseen.

Nämä lentoajat on laskettu Puolustusvoimain komentajan antaman minuuttinopeuden perusteella ja matkojen pituuden karttapalvelun avulla arvioiden. Siihen, kuinka nopeasti Hornetit ovat määränpäässään, vaikuttaa se, kuinka nopeasti lentäjät ja koneet ovat lähtövalmiudessa. Ilmavoimat ei kuitenkaan kerro valmiusaikoja julkisuuteen strategisista syistä.

Ilmavoimat ei kerro edes arvioituja lentoaikoja

Hornetien valmiusaikojen lisäksi Ilmavoimat ei kerro julkisuuteen edes operatiivisten lentojen arvioituja aikoja.

- Emme käsittele julkisuudessa operatiiviseen toimintaan liittyviä yksityiskohtaisia tietoja, kuten lentokaluston suorituskykyä, Ilmavoimien tiedotuksesta kerrotaan.

Ilmavoimat kuitenkin muistuttaa, että päivystystoimintaa kohdennetaan tilanteen mukaan mihin tahansa ilmavoimien tukikohtaan ja tarvittaessa myös siviililentoasemille.